b'\n_START_ARTICLE_\nMintut\n_START_SECTION_\nViljely\n_START_PARAGRAPH_\nMinttuja voidaan lis\xc3\xa4t\xc3\xa4 sek\xc3\xa4 siemenist\xc3\xa4 ett\xc3\xa4 kasvullisesti maavarsista. Poikkeuksen tuottaa suvullisesti steriili piparminttu, joka voi lis\xc3\xa4\xc3\xa4nty\xc3\xa4 vain maar\xc3\xb6nsyjen avulla. Minttu viihtyy aurinkoisella kasvupaikalla. Maan tulee olla voimakas ja kosteutta s\xc3\xa4ilytt\xc3\xa4v\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nPiparminttua ja viherminttua k\xc3\xa4ytet\xc3\xa4\xc3\xa4n paljon makeis- ja l\xc3\xa4\xc3\xa4keteollisuudessa. N\xc3\xa4iden minttujen t\xc3\xa4rkein aromaattinen aine on mentoli, jota voi varsin helposti valmistaa kemiallisestikin. Mintuissa on kuitenkin muitakin aromaattisia ainesosia, mink\xc3\xa4 vuoksi niiden k\xc3\xa4ytt\xc3\xb6\xc3\xa4 suositaan edelleen._NEWLINE_Suomessa minttua on perinteisesti totuttu k\xc3\xa4ytt\xc3\xa4m\xc3\xa4\xc3\xa4n lammasruokiin. Minttua k\xc3\xa4ytet\xc3\xa4\xc3\xa4n my\xc3\xb6s teeksi, salaattien ja j\xc3\xa4lkiruokien mausteeksi._NEWLINE_Kansainv\xc3\xa4lisesti minttua k\xc3\xa4ytet\xc3\xa4\xc3\xa4n my\xc3\xb6s suosittuun kuubalaiseen cocktail-juomaan, Mojitoon.\n_START_SECTION_\nHistoriallinen l\xc3\xa4\xc3\xa4kint\xc3\xa4\n_START_PARAGRAPH_\nPlatina huomauttaa, ett\xc3\xa4 mintun ominaisuus tappaa vatsan loisia on eritt\xc3\xa4in hy\xc3\xb6dyllinen, ja erityisen tehokas se on vesikauhuisen koiran puremaan.\n_START_SECTION_\nMytologiassa\n_START_PARAGRAPH_\nTarinan mukaan Zeuksen tyt\xc3\xa4r Persefone oli mustasukkainen Areelle er\xc3\xa4\xc3\xa4n Minthe-nimisen nymfin vuoksi ja muutti kilpailijansa yrtiksi, koska kilpakosija oli taitava lemmen nostattaja. Legendan pohjalta arveltiin, ett\xc3\xa4 yrtill\xc3\xa4 olisi samoja vaikutuksia, ja siksip\xc3\xa4 kreikkalaisilta sotilailta kiellettiinkin mintun k\xc3\xa4ytt\xc3\xb6 tyystin. Oltiin varmoja, ett\xc3\xa4 sotilaat eiv\xc3\xa4t olisi lemmenhuumassa kyenneet taistelemaan.'